Document ID: 32008D0168

KOMISJONI OTSUS,
20. veebruar 2008,
millega luuakse Euroopa maaelu arengu võrgustiku organisatsiooniline struktuur
(2008/168/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 20. septembri 2005. aasta määrust (EÜ) nr 1698/2005 Maaelu Arengu Euroopa Põllumajandusfondist (EAFRD) antavate maaelu arengu toetuste kohta, (1) eriti selle artiklit 91,
ning arvestades järgmist:
(1)
Euroopa maaelu arengu võrgustik on loodud vastavalt määruse (EÜ) nr 1698/2005 artiklile 67 ühenduse tasandil maaelu arengu valdkonnas tegutsevate riiklike võrgustike, organisatsioonide ja haldusorganite vahel. Võrgustiku struktuuri kindlaksmääramiseks on vaja vastu võtta rakenduseeskirjad.
(2)
Määruse (EÜ) nr 1698/2005 artikli 67 punktides a-f osutatud tegevuste ettevalmistamiseks ja rakendamiseks tuleks Euroopa maaelu arengu võrgustiku raames moodustada koordineerimiskomitee. Seepärast tuleks kindlaks määrata koordineerimiskomitee organisatsiooniline struktuur, ülesanded ja menetluskord.
(3)
Selleks, et määruse (EÜ) nr 1698/2005 artikli 67 punkti f kohaselt toetada riiklikke võrgustikke ning riikidevahelisi koostööalgatusi, tuleks koordineerimiskomitee raames luua eraldi programmi Leader allkomitee. Tuleks kindlaks määrata kõnealuse allkomitee koosseis ja ülesanded.
(4)
Selleks, et määruse (EÜ) nr 1698/2005 artikli 67 punkti e kohaselt luua eksperdivõrgustikud ja neid juhtida, et lihtsustada teadmiste vahetust ja toetada maaelu arengu poliitika rakendamist ja hindamist, tuleks luua maaelu arengu programmide hindamise eksperdikomisjon. Tuleks kindlaks määrata kõnealuse komisjoni koosseis ja ülesanded.
(5)
Käesoleva määrusega ette nähtud meetmed on kooskõlas maaelu arengu komitee arvamusega,
ON TEINUD JÄRGMISE OTSUSE:
Artikkel 1
Koordineerimiskomitee
1. Käesolevaga luuakse Euroopa maaelu arengu võrgustiku koordineerimiskomitee (edaspidi „koordineerimiskomitee”).
2. Koordineerimiskomiteel on eelkõige järgmised ülesanded:
a)
abistada Euroopa Komisjoni määruse (EÜ) nr 1698/2005 artikli 67 punktides a-f osutatud meetmete ettevalmistamisel ja rakendamisel;
b)
tagada koordineerimine Euroopa maaelu arengu võrgustiku ja määruse (EÜ) nr 1698/2005 artiklis 68 osutatud riiklike maaeluvõrgustike ning ühenduse tasandil maaelu arenguga tegelevate organisatsioonide vahel;
c)
nõustada komisjoni Euroopa maaelu arengu võrgustiku iga-aastase tööprogrammi ettevalmistamisel ning aidata kaasa Euroopa maaelu arengu võrgustiku temaatiliste valdkondade valikul ja töö koordineerimisel;
d)
teha komisjonile vajaduse korral ettepanekuid temaatiliste töörühmade loomiseks.
Artikliga 5 hõlmatud hindamisvõrgustiku tegevused jäetakse esimeses lõigus märgitud ülesannete hulgast välja.
Artikkel 2
Koordineerimiskomitee ametisse nimetamine ja töökorraldus
1. Koordineerimiskomitee koosneb 69 liikmest, kelle hulka kuulub
a)
27 esindajat pädevatest siseriiklikest asutustest (üks igast liikmesriigist);
b)
27 esindajat riiklikest maaeluvõrgustikest (üks igast liikmesriigist);
c)
12 esindajat ühenduse tasandil maaelu arengu valdkonnas tegutsevatest organisatsioonidest;
d)
kaks esindajat artikli 4 kohaselt loodud programmi Leader allkomiteest;
e)
üks esindaja Euroopa organisatsioonist, mis esindab määruse (EÜ) nr 1698/2005 artiklis 62 osutatud kohalikke tegevusrühmi.
2. Komisjon valib lõike 1 punktis c osutatud organisatsioonid komisjoni otsuse 2004/391/EÜ (2) kohaselt loodud maaelu arengu nõuanderühma liikmete hulgast pärast nimetatud rühmaga konsulteerimist.
Komisjon valib iga allpool esitatud eesmärgi jaoks maksimaalselt neli organisatsiooni, kelle tegevus vastab neile eesmärkidele:
a)
põllumajanduse ja metsanduse konkurentsivõime parandamine;
b)
keskkonna ja maapiirkonna paremaks muutmine;
c)
maapiirkonna elukvaliteedi parandamine ja maamajanduse mitmekesistamine.
Valitud organisatsioonid määravad ühe oma liikme esindajana koordineerimiskomiteesse.
3. Koordineerimiskomitee esimeheks on komisjoni esindaja. Komitee esimees kutsub koordineerimiskomitee kokku vähemalt kord aastas.
Artikkel 3
Temaatiline töörühm
1. Artikli 1 lõike 2 punkti d kohaselt moodustatud temaatilisel töörühmal on piiritletud volitused ning selle eesistujaks on komisjoni esindaja.
2. Temaatilisse töörühma kuulub kuni 15 liiget. Komisjon määrab asjaomase temaatilise töörühma liikmed, võttes arvesse koordineerimiskomitee liikmete ettepanekuid.
3. Temaatilised töörühmad esitavad koordineerimiskomiteele korrapäraselt aruandeid teemadel, mis kuuluvad nende pädevusse. Temaatilised töörühmad esitavad oma tegevuse tulemused lõpparuandena koordineerimiskomitee koosolekul hiljemalt kaks aastat pärast töörühma asutamist.
Artikkel 4
Programmi Leader allkomitee
1. Koordineerimiskomitee juurde luuakse käesolevaga programmi Leader allkomitee.
2. Programmi Leader allkomiteel on eelkõige järgmised ülesanded:
a)
aidata kaasa koordineerimiskomitee tööle;
b)
nõustada komisjoni Euroopa maaelu arengu võrgustiku iga-aastase tööprogrammi ettevalmistamisel seoses Leaderi teljega ning panustada temaatiliste valdkondade valikusse ja koordineerimisse asjaomases valdkonnas;
c)
abistada komisjoni riikidevaheliste koostööprojektide rakendamise seirel vastavalt määruse (EÜ) nr 1698/2005 artikli 67 punktile f;
d)
esitada koordineerimiskomiteele korrapäraselt aruandeid oma tegevuse kohta.
3. Programmi Leader allkomitee koosneb 67 liikmest, kelle hulka kuulub
a)
27 esindajat pädevatest siseriiklikest asutustest (üks igast liikmesriigist);
b)
27 esindajat riiklikest maaeluvõrgustikest (üks igast liikmesriigist);
c)
üks esindaja Euroopa organisatsioonist, mis esindab määruse (EÜ) nr 1698/2005 artiklis 62 osutatud kohalikke tegevusrühmi;
d)
12 esindajat organisatsioonidest, mis tegelevad maaelu arenguga ühenduse tasandil.
4. Programmi Leader allkomitee esimeheks on Euroopa Komisjoni esindaja. Esimees kutsub programmi Leader allkomitee kokku vähemalt kord aastas.
Programmi Leader allkomitee määrab kaks oma liiget esindajatena koordineerimiskomiteesse.
Artikkel 5
Hindamise eksperdikomisjon
1. Käesolevaga luuakse maaelu arengu programmide hindamise eksperdikomisjon (edaspidi „hindamise eksperdikomisjon”).
2. Hindamise eksperdikomisjon järgib määruse (EÜ) nr 1698/2005 artikli 67 punktis e osutatud hindamise eksperdivõrgustiku tööd, mis on seotud teadmiste vahetamisega ja maaelu arengu poliitika hindamise parimate kogemuste edendamisega, eelkõige eesmärgiga
a)
nõustada Euroopa Komisjoni hindamise eksperdivõrgustiku iga-aastase tööprogrammi suhtes;
b)
panustada temaatiliste valdkondade valikusse ja koordineerimisse;
c)
jälgida käimasoleva hindamise läbiviimist.
Hindamise eksperdikomisjon teavitab koordineerimiskomiteed korrapäraselt oma tegevusest.
3. Hindamise eksperdikomisjoni kuulub kaks esindajat iga liikmesriigi pädevatest siseriiklikest asutustest ning selle esimeheks on Euroopa Komisjoni esindaja.
Artikkel 6
Ühiseeskirjad
1. Komisjoni ja Euroopa Ühenduse ametite esindajatel, kes tunnevad menetluse vastu huvi, on õigus osaleda komiteede, komisjonide ja temaatiliste töörühmade koosolekutel. Eesistuja võib kutsuda komitee, komisjoni või temaatilise töörühma töös osalema neisse mittekuuluvaid eksperte või vaatlejaid, kes on pädevad konkreetses päevakorraküsimuses.
2. Komiteed, komisjonid ja temaatilised töörühmad kohtuvad tavaliselt Euroopa Komisjoni tööruumides vastavalt viimase kehtestatud korrale ja ajakavale.
3. Komiteed ja komisjonid võtavad vastu oma töökorra vastavalt Euroopa Komisjoni poolt vastu võetud töökorra standardeeskirjadele.
4. Euroopa Komisjon võib Internetis avaldada asjaomase dokumendi algkeeles kokkuvõtteid, järeldusi või väljavõtteid järeldustest või komiteede ja komisjonide töödokumente.
5. Komisjon hüvitab komiteede, komisjonide ja temaatiliste töörühmade liikmetele koosolekutega seotud sõidu- ja elamiskulud Euroopa Komisjonis kehtiva korra alusel. Ametiülesannete täitmise eest liikmeid ei tasustata.
Artikkel 7
Jõustumise tähtpäev
Käesolev otsus jõustub Euroopa Liidu Teatajas avaldamise päeval.
Brüssel, 20. veebruar 2008

Labels: 12
15
19
5